श्री लंका के खिलाफ पल्लेकल में खेले गए दूसरे वनडे मैच में भारत ने श्री लंक को 3 विकेट से हरा दिया। श्री लंका की टीम ने इस मैच में बाजी पलटने का पूरा इंतजाम कर दिया था। 22 रन के अंतराल पर श्री लंका ने भारत के 7 विकेट अपने नाम कर लिए। इस बीच मैच में एक ऐसा लम्हा भी आया, जिससे संकट में घिरी भारत की पारी और मुश्किल में फंस सकती थी। यह था महेंद्र सिंह धोनी का विकेट। विश्वा फर्नान्डो ने मैच के 35वें ओवर में धोनी को बोल्ड कर दिया। फर्नान्डो के इस ओवर की तीसरी गेंद धोनी के बैट और पैरों के बीच से होकर सीधे स्टंप पर जा लगी थी, लेकिन बावजूद इसके धोनी आउट नहीं हो सके।
न तो यह गेंद नो बॉल थी और न ही डेड। बावजूद इसके धोनी को बोल्ड करार इसलिए नहीं दिया जा सका क्योंकि गेंद के स्टंप से टकराने के बावजूद स्टंप रखीं बेल्स नहीं गिरी। स्टंप में लगे माइक्रोफोन में स्टंप से गेंद टकराने की आवाज भी रिकॉर्ड हुई। लेकिन आश्चर्यजनक रूप से स्टंप पर रखीं बेल्स नहीं गिरी। इस दौरान धोनी 29 रन पर बल्लेबाजी कर रहे थे और मुश्किल में फंसी टीम इंडिया को जीत के लिए 59 रन की और दरकार थी। धोनी के आउट होने के बाद किसी भी बल्लेबाज का विकेट भारत के पास सुरक्षित नहीं था। अब भारतीय खेमे में बोलर्स का बैटिंग करना ही बाकी था।
पढ़ें- धोनी की फॉर्म पर क्या बोले कैप्टन कोहली
नियमों के मुताबिक जब तक बेल्स स्टंप से नहीं गिरेगी खिलाड़ी को आउट करार नहीं दिया जा सकता। बहुत जल्दी-जल्दी 7 विकेट झटक चुकी श्री लंका को 8वें विकेट की दरकार थी। विश्वा फर्नान्डो ने अपनी टीम के लिए करीब-करीब यह काम पूरा ही कर दिया था। लेकिन फर्नान्डो और श्री लंका की टीम का भाग्य ने साथ नहीं दिया। इसके बाद महेंद्र सिंह धोनी ने भुवनेश्वर कुमार के साथ मिलकर 100 रन की साझेदारी की और भारत की झोली में यह मैच डाल दिया।